Ίαν Βουγιούκας

Ο **Ίαν Βουγιούκας** (Λονδίνο, 31 Μαΐου 1985) είναι Έλληνας πρώην επαγγελματίας διεθνής καλαθοσφαιριστής. Με ύψος 2,11 μέτρα αγωνιζόταν στη θέση του σέντερ.

## Σταδιοδρομία
Γεννήθηκε στο Λονδίνο. Ξεκίνησε την καριέρα του από τον Άρη Γλυφάδας, παίζοντας στην κατηγορία «mini» αρχικά στη θέση του Σέντερ, αφού από πολύ νωρίς είχε μεγάλη διαφορά ύψους (για την ηλικία του) σε σύγκριση με τα άλλα παιδιά. Στη συνέχεια και αφού έπαιξε ως βασικός στα αντίστοιχα-της ηλικίας του πρωταθλήματα ως βασικός στον Άρη Γλυφάδας, μετακόμισε στον Κρόνο Αγ. Δημητρίου και στη συνέχεια αγωνίστηκε στον Ηλυσιακό. Έφυγε από την Ελλάδα στα 18 του χρόνια για να δοκιμάσει τις δυνάμεις του στο NCAA στο κολλέγιο του Σεντ Λιούις, όπου και εντυπωσίασε με τις δυνατότητές του. Τη σεζόν 2005-2006 είχε μ.ό. 13.9 πόντους, 7.4 ριμπάουντ, 1.9 τάπες και 1.7 ασίστ σε 29 αγώνες, ενώ τη σεζόν 2006-2007 είχε μ.ό. 12.4 πόντους, 7.4 ριμπάουντ, 1.7 τάπες και 1.5 ασίστ σε 33 αγώνες.

Απόφοιτος, πλέον, του Σεντ Λιούις στις 26 Ιουνίου 2007 υπέγραψε συμβόλαιο τριετούς διάρκειας με την ομάδα του Ολυμπιακού. Τη σεζόν 2007-2008 αγωνίστηκε στον ΑΓΟΡ με τον οποίο διένυσε μια εξαιρετική χρονιά (σημείωσε 11.2 πόντους και κέρδισε 6 ριμπάουντ κατά μ.ο.) με αποτέλεσμα να κερδίσει το βραβείο του καλύτερου νέου καλαθοσφαιριστή (ρούκι) του πρωταθλήματος καθώς αναδείχθηκε 16ος καλύτερος σκόρερ του ελληνικού πρωταθλήματος, 7ος στα ριμπάουντ, 6ος στα περισσότερα κερδισμένα φάουλ, 4ος στις τάπες, 5ος στην αξιολόγηση TENDEX, 6ος στα περισσότερα εύστοχα δίποντα και 6ος στο ποσοστό ευστοχίας στα δίποντα.

Το 2008 επέστρεψε στον Ολυμπιακό, και σε 16 παιχνίδια στο Πρωτάθλημα Ελλάδας είχε μέσο όρο: 5.5 πόντους και 2.7 ριμπάουντ, ενώ αγωνίστηκε και σε 7 παιχνίδια στην Ευρωλίγκα. 

Τη σαιζόν 2009-2010 έπαιξε στον Πανελλήνιο, ξανά ως δανεικός από τον Ολυμπιακό. Ο Βουγιούκας έκανε πολύ καλή χρονιά, εντυπωσιάζοντας με τις επιδόσεις του ιδιαίτερα στην επίθεση. Με 13.1 πόντους, 5.9 ριμπάουντ και 1.1 ασίστ κατά μέσο όρο, αποτέλεσε μια από τις κυριότερες αιτίες για την πολύ καλή πορεία των «Ολυμπιονικών». 

Τον Ιούλιο του 2010, συμφώνησε με την ομάδα του Παναθηναϊκού. Στις 26 Φεβρουαρίου 2011, στη νίκη του Παναθηναϊκού κόντρα στο Μαρούσι με 98-57 για την 19η αγωνιστική, ο Βουγιούκας έκανε ρεκόρ καριέρας με τους πράσινους στο σκοράρισμα με 21 πόντους (7/9 δίποντα, 0/1 τρίποντο και 7/8 βολές). Επιπλέον το καλύτερο σκοράρισμα με τη φανέλα του Παναθηναϊκού στην Ευρωλίγκα, το σημείωσε στην Πόλη έχοντας κόντρα στην Εφές 18 πόντους (8/9 δίποντα και 2/4 βολές). Την πρώτη σεζόν κέρδισε την Ευρωλίγκα και το Πρωτάθλημα Ελλάδας. Τη δεύτερη χρονιά έφτασε στο Φάιναλ φορ της Ευρωλίγκα, ενώ στην Ελλάδα κατέκτησε το Κύπελλο Ελλάδας κόντρα στον Ολυμπιακό (71-70) με τον ίδιο να έχει στον τελικό 7 πόντους. Επίσης στον πρώτο αγώνα των τελικών του πρωταθλήματος απέναντι στον Ολυμπιακό είχε 20 πόντους (6/9 δίποντα και 8/10 βολές).

Έπειτα αποχώρησε από το ελληνικό πρωτάθλημα για το ρωσικό, όπου αγωνίστηκε για δύο χρόνια με τη φανέλα της Ούνικς Καζάν. Με την Ούνικς Καζάν κατέκτησε το Κύπελλο Ρωσίας, με τον ίδιο να κάνει πολύ καλή εμφάνιση στον τελικό με 13 πόντους και 8 ριμπάουντ. Στο πρώτο μισό της σεζόν 2014-15 αγωνίστηκε με τη φανέλα της τούρκικης Γαλατασαράι για λίγους μήνες. Τον Φεβρουάριο του 2015 υπέγραψε στην γερμανική Ράτιοφαρμ Ουλμ για το υπόλοιπο της σεζόν. 

Στις 8 Σεπτεμβρίου 2015, ξεκίνησε να αγωνίζεται για την Ζάλγκιρις Κάουνας με την οποία αναδείχτηκε πρωταθλητής Λιθουανίας το 2016. Στην Ευρωλίγκα είχε καλή χρονιά σε ατομικό επίπεδο με την ομάδα έχοντας σε 24 αγώνες κατά μέσο όρο 11.1 πόντους, 4.7 ριμπάουντ και 1.3 ασίστ. Η συνεργασία του με την Ζάλγκιρις Κάουνας διήρκεσε μία αγωνιστική περίοδο.  

Τον Αύγουστο του 2016 συνέχισε την καριέρα του στη ρώσικη ομάδα Λοκομοτίβ Κουμπάν. Την 1η Ιουλίου 2017 αποχώρησε από την Λοκομοτίβ. Με την ομάδα είχε εξαιρετική σεζόν στο Γιούροκαπ με 8.4 πόντους, 4.7 ριμπάουντ και 1.4 ασίστ ανά παιχνίδι, ενώ στη VTB Λίγκα μέτρησε 10.2 πόντους, 4.2 ριμπάουντ σε 19.05 λεπτά συμμετοχής κατά μέσο όρο. 

Στις 4 Ιουλίου 2017 επέστρεψε στην Ελλάδα για τον Παναθηναϊκό, μετά από πέντε χρόνια απουσίας στο εξωτερικό, υπογράφοντας συμβόλαιο 2 (1+1) ετών. Τον Φλεβάρη συμμετείχε στο ελληνικό All Star Game για τρίτη φορά στην καριέρα του. Στις 22 Μαρτίου 2018 ήταν κομβικός στην νίκη του Παναθηναϊκού κόντρα στην Μακάμπι για την Ευρωλίγκα έχοντας 16 πόντους (6/6 δίποντα και 4/4 βολές), 5 ριμπάουντ, 1 ασίστ, 1 κλέψιμο. Στις 17 Ιουνίου 2018 στέφτηκε πρωταθλητής Ελλάδος για δεύτερη φορά στην καριέρα του. Τον Φλεβάρη του 2019 κατέκτησε το Κύπελλο Ελλάδας, κόντρα στον ΠΑΟΚ με 79-73. Τον Ιούνιο του 2019, κατέκτησε το τρίτο του πρωτάθλημα με τα πράσινα, νικώντας στην σειρά των τελικών τον Προμηθέα Πατρών με 3-0. Στις 25 Ιουλίου 2019, ανανέωσε με τους πράσινους. Τη σεζόν 2019-20 είχε κατά μέσο όρο στην Ευρωλίγκα με τον Παναθηναϊκό 2.7 πόντους και 1.4 ριμπάουντ. Στις 16 Ιουλίου 2020, ανακοινώθηκε το τέλος της συνεργασίας του με τους πράσινους μετά από τρία χρονιά, με την ομάδα να τον ευχαριστεί για την προσφορά του. Ωστόσο τον Σεπτέμβριο συμφώνησε ξανά με τους πράσινους και παρέμεινε στην ομάδα για ακόμα μια σεζόν. Στις 24 Ιανουαρίου 2021, έφτασε τις 150 συμμετοχές στο Πρωτάθλημα Ελλάδας με την πράσινη φανέλα, όντας ο 14ος παίκτης που πετυχαίνει κάτι αντίστοιχο. Στις 24 Απριλίου, έγινε ο 21ος παίκτης στην ιστορία του Παναθηναϊκού που έφτασε τους 1.000 πόντους, στο 153ο παιχνίδι του με τα πράσινα στην κατηγορία. Στις 9 Μαΐου 2021, κατέκτησε το τρίτο Κύπελλο Ελλάδας, νικώντας τον τελικό τον Προμηθέα Πάτρας με 91-79. Μάλιστα σήκωσε το τρόπαιο μαζί με τον αρχηγό της ομάδας Ιωάννη Παπαπέτρου, ως ο παλαιότερος αθλητής της ομάδας. Στις 10 Ιουνίου, κατέκτησε το Πρωτάθλημα Ελλάδας, αφού ο Παναθηναϊκός κέρδισε στη σειρά των τελικών το Λαύριο με 3-1.

Τον Νοέμβριο του 2021, ανακοίνωσε την αποχώρησή του από την ενεργό δράση, μετά από 14 χρόνια επαγγελματικής πορείας, σε ηλικία 36 ετών.

Στις 9 Σεπτεμβρίου 2023, επέστρεψε στην ενεργό δράση, αφού συμφώνησε με την ομάδα του Πανιωνίου της Α2 Εθνικής κατηγορίας. Στις 6 Ιουνίου 2024 και αφού είχε πανηγυρίσει την επιστροφή της ομάδας στο Πρωτάθλημα Ελλάδας, αποχώρησε με τον Πανιώνιο να τον ευχαριστεί για την προσφορά του.

## Εθνική ομάδα
Ο Ίαν Βουγιούκας ήταν μέλος των μικρότερων ελληνικών ομάδων μπάσκετ. Έπαιξε στο πρωτάθλημα FIBA Europe Under-16 και το 2003 κατέκτησε το χάλκινο μετάλλιο στο Παγκόσμιο Κύπελλο FIBA κάτω των 19 κερδίζοντας στον μικρό τελικό την Κροατία 73-64. Το 2004 έφθασε με την εθνική ομάδα κάτω των 20 ετών στην ημιτελική φάση του ευρωπαϊκού πρωταθλήματος  FIBA Europe Under-20 στο Μπρνο, έχοντας σε 8 παιχνίδια μ.ο: 6.9 πόντους, 4 ριμπάουντ, 1 ασίστ και 6.9 κοψίματα. Το 2005 κατέκτησε την 5η θέση στο ευρωπαϊκό πρωτάθλημα FIBA Europe Under-20 της Μόσχας με την εθνική ομάδα κάτω των 20 ετών, έχοντας σε 8 παιχνίδια μ.ο: 8.9 πόντους, 6.1 ριμπάουντ, 1.1 κλεψίματα και 1.9 κοψίματα. Την ίδια χρονιά κέρδισε το ασημένιο μετάλλιο στο Παγκόσμιο Κύπελλο FIBA του Under 21 στην Αργεντινή.

Έγινε μέλος της εθνικής ανδρών το 2009 όταν και κέρδισε το ασημένιο μετάλλιο στους Μεσογειακούς Αγώνες του 2009. Ως μέλος της ελληνικής εθνικής ομάδας ανδρών, έπαιξε επίσης στο Παγκόσμιο Πρωτάθλημα FIBA του 2010 καθώς και στο Παγκόσμιο Πρωτάθλημα FIBA του 2014. Μετά από τέσσερα χρόνια απουσίας επέστρεψε για την προκριματική φάση του Παγκοσμίου Κυπέλλου 2019. 

Με την εθνική ομάδα έχει 45 αγώνες με 268 πόντους (μ.ο: 5.96).
## Τίτλοι-Διακρίσεις
### Συλλογικές

#### [[Παναθηναϊκός (καλαθοσφαίριση ανδρών)|Παναθηναϊκός]]

*Ευρωλίγκα: (2011)
* 5x Πρωτάθλημα Ελλάδας: (2011, 2018, 2019, 2020, 2021)
* 3x Κύπελλο Ελλάδας: (2012, 2019, 2021)

#### [[Ούνικς Καζάν]]

* Κύπελλο Ρωσίας: (2014)

#### [[Ζάλγκιρις Κάουνας]]

* Πρωτάθλημα Λιθουανίας: (2016)

### Με τις εθνικές ομάδες

#### [[Εθνική ομάδα καλαθοσφαίρισης Νέων Ανδρών Ελλάδας|Εθνική Νέων Ανδρών]]
Αργυρό μετάλλιο στο Παγκόσμιο Πρωτάθλημα Νέων του 2005, στην Αργεντινή.

#### [[Εθνική ομάδα καλαθοσφαίρισης Εφήβων Ελλάδας|Εθνική Εφήβων]]

* Χάλκινο μετάλλιο στο Μουντομπάσκετ του 2003, στη Θεσσαλονίκη

#### [[Εθνική Ελλάδας (καλαθοσφαίριση ανδρών)|Εθνική Ανδρών]]

* Ασημένιο μετάλλιο στους Μεσογειακούς Αγώνες το 2009, στην Πεσκάρα

### Ατομικές
*Καλύτερος νέος παίκτης στο Πρωτάθλημα Ελλάδας: (2008)
* 3x Ελληνικό All-Star Game: (2010, 2011, 2018)
* Πρώτος στα ριμπάουντ στο Πρωτάθλημα Ελλάδας: (2010)
* Πρώτος στις τάπες στο Πρωτάθλημα Ελλάδας: (2010)

## Παραπομπές


## Εξωτερικοί σύνδεσμοι

* 
* 
* 
*  Ίαν Βουγιούκας, στατιστικά στην επίσημη ιστοσελίδα του Παγκοσμίου Κυπέλλου Καλαθοσφαίρισης 2010.



Κατηγορία:Έλληνες καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Εθνικής Ελλάδας Κ17
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Κρόνου Αγίου Δημητρίου
Κατηγορία:Καλαθοσφαιριστές Ηλυσιακού
Κατηγορία:Καλαθοσφαιριστές Ρεθύμνου
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Πανελληνίου
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Ούνικς Καζάν
Κατηγορία:Καλαθοσφαιριστές Ράτιοφαρμ Ουλμ
Κατηγορία:Καλαθοσφαιριστές Γαλατασαράι
Κατηγορία:Καλαθοσφαιριστές Ζάλγκιρις Κάουνας
Κατηγορία:Καλαθοσφαιριστές Λοκομοτίβ Κουμπάν

Κατηγορία:Καλαθοσφαιριστές ελληνικών συλλόγων
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές αμερικανικών συλλόγων
Κατηγορία:Καλαθοσφαιριστές γερμανικών συλλόγων
Κατηγορία:Καλαθοσφαιριστές ρωσικών συλλόγων
Κατηγορία:Καλαθοσφαιριστές VTB Λίγκα
Κατηγορία:Καλαθοσφαιριστές τουρκικών συλλόγων
Κατηγορία:Καλαθοσφαιριστές Πρωταθλήματος Τουρκίας
Κατηγορία:Καλαθοσφαιριστές λιθουανικών συλλόγων
Κατηγορία:Καλαθοσφαιριστές Πρωταθλήματος Λιθουανίας
Κατηγορία:Έλληνες καλαθοσφαιριστές στο εξωτερικό
Κατηγορία:Καλαθοσφαιριστές Παγκοσμίου Πρωταθλήματος 2010
Κατηγορία:Καλαθοσφαιριστές Παγκοσμίου Πρωταθλήματος 2014